Tmint itfal li l-età tagħhom tvarja bejn dik ta’ 18-il xahar u 15-il sena nqatlu f’dar li tinsab f’Cairns, l-Awstralja. F’dan l-attakk indarbet ukoll mara ta’ 34 sena u tinsab f’kundizzjoni stabbli l-isptar. Il-katavri tagħhom instabu minn ħuhom il-kbir li għandu 20 sena. L-investigatur tal-Pulizija Bruno Asnica qal lir-radju ABC li l-mara li sfat  midruba fl-ambitu tas-sejba tat-tmint itfal maqtula b’daqqiet ta’ sikkina fl-Awstralja qed tgħin lill-pulizija fl-investigazzjonijiet tagħha. Ix-xena tar-reat se tibqa’ magħluqa għal diversi jiem biex l-investigaturi jkunu jistgħu jagħmlu l-investigazzjonijiet forensiċi tagħhom, qal Asnica waqt li żied jgħid li l-pulizija qed tipprova tistabbilixxi r-relazzjoni bejn it-tfal u l-mara midruba li għall-ewwel ħasbu li kienet ommhom. Il-Prim Ministru Awstraljan Tony Abbott fisser din id-diżgrazzja bħala “Att kriminali li jaqsam il-qlub. “Il-ġenituri kollha se jħossu dieqa kbira dwar dak li seħħ. Dawn huma jiem ta’ prova għall-pajjiżna. Illejla se jkun hemm il-biki u t-talb fil-pajjiż kollu għal dawn it-tfal,” kompla Abbot. “Il-ħsibijiet tiegħu jmorru għal pulizija ta’ Queensland u għal dawk kollha li riedu jagħtu l-għajnuna tagħhom f’din is-sitwazzjoni terribbli”.